ເຫດ​ລະ​ເບີດ​ 2 ຄັ້ງ ໃນ​ຊີເຣຍ ໃກ້ກັບໂຮງຮຽນ ສັງຫານ 32 ຄົນ
ລົດລະ​ເບີດ​ໄດ້​ແຕກ​ຂຶ້ນ ຢູ່​ໃກ້​ກັບ ໂຮງ​ຮຽນ​ປະຖົມແຫ່ງ​ໜຶ່ງ​ ໃນຄຸ້ມທີ່ປະ​ຊາຊົນ​ສ່ວນ​ໃຫຍ່ ນັບຖືສາສະໜາ ອິສລາມ ນິກາຍ Alawite ທີ່​ແຍກ​ອອກ​ມາ​ຈາກ ນິກາຍ Shi’ite.
ເຫດລະເບີດ ໄດ້ແຕກຂຶ້ນ 2 ຄັ້ງ ໃນເມືອງ Homs ຢູ່ພາກກາງ ຂອງ ຊີເຣຍເມື່ອວັນພຸດວານນີ້ ໂດຍໄດ້ສັງຫານຢ່າງນ້ອຍ 32 ຄົນ ຊຶ່ງສ່ວນໃຫຍ່ແລ້ວແມ່ນເດັກນ້ອຍ ແລະ ອີກຫຼາຍໆຄົນໄດ້ ຮັບບາດເຈັບ ລົດລະເບີດໄດ້ແຕກຂຶ້ນ ຢູ່ໃກ້ກັບໂຮງຮຽນປະຖົມແຫ່ງໜຶ່ງ ໃນຄຸ້ມ ທີ່ປະຊາຊົນສ່ວນໃຫຍ່ ນັບຖືສາສະໜາອິສລາມ ນິກາຍ Alawite ທີ່ແຍກອອກມາຈາກ ນິກາຍ Shi’ite ຊຶ່ງເປັນນິກາຍ ທີ່ປະທານາທິບໍດີຊີເຣຍ ທ່ານ Bashar al-Assad ນັບຖືນັ້ນ ສື່ມວນຊົນຂອງທາງການຊີເຣຍ ໄດ້ກ່າວວ່າ ເດັກນ້ອຍຈຳນວນ 10 ຄົນເສຍຊີວິດໃນເຫດລະເບີດດັ່ງກ່າວ ກຸ່ມສິ້ງຊອມສິດທິມະນຸດໃນຊີ ເຣຍ ລາຍງານວ່າ ມີຈຳນວນຜູ້ເສຍຊີວິດຫຼາຍກວ່ານີ້ອີກ ຄືມີເດັກນ້ອຍ ນັກຮຽນບໍ່ຕ່ຳກວ່າ 40 ຄົນຖືກຂ້າຕາຍ ຍັງບໍ່ເປັນທີ່ຈະແຈ້ງເທື່ອ ວ່າ ກຸ່ມໃດ ເປັນຜູ້ທຳການໂຈມຕີໃນຄັ້ງນີ້ ເມືອງ Homs ຊຶ່ງຄັ້ງນຶ່ງຜ່ານມາເຄີຍຖືກັນວ່າ ເປັນ “ນະຄອນຫລວງ ຂອງການປະຕິວັດ” ຕໍ່ຕ້ານທ່ານ Assad ນັ້ນ ເວລານີ້ສ່ວນໃຫຍ່ແມ່ນ ໄດ້ກັບຄືນ ໄປຢູ່ພາຍໃຕ້ການຄວບຄຸມ ຂອງອຳນາດການປົກຄອງທ່ານ Assad ແລ້ວ ຫຼັງຈາກທີ່ໄດ້ມີການຖິ້ມລະເບີດໃສ່ ແລະການປິດລ້ອມ ເປັນເວລາ 2 ປີຜ່ານມາ